钦定古今图书集成/明伦汇编/氏族典/第383卷 > 李洪之
## 钦定古今图书集成/明伦汇编/氏族典/第383卷 > 李洪之

按《魏书李洪之传》：“洪之本名文通，恒农人。少为沙门，
晚乃还俗。真君中，为狄道护军，赐爵安阳男。会永昌
王仁随世祖南征，得元后姊妹，洪之以宗人潜相饷
遗，结为兄弟，遂便如亲。颇得元后在南兄弟名字，乃
改名洪之。及元后入宫，得幸于高宗，生显祖。元后临
崩，昭太后问其亲，因言洪之为兄，遂以外戚为河内”
太守，进爵任城侯。洪之至郡，严设科防，募斩贼者，便
加重赏。劝农务本，盗贼止息，诛锄奸党，过为酷虐。后
为怀州刺史，封汲郡公，迁使持节、安南将军、秦益二
州刺史。至治，设禁奸之制，有带刃行者，罪与劫同。于
是大飨州中豪杰长老，示之法制。乃夜密遣骑分部
覆诸要路，有犯禁者，辄促送州，宣告斩决，其中枉见
害者百数，刻害之声，闻于朝野。洪之素非廉清，每多
受纳。高祖锁洪之赴京，庭集群官，有司奏“洪之受赃
狼藉，叉以酷暴。”高祖亲临数之，以其大臣，听在家自
裁，洪之自尽。